4.

Článok 15 sa mení a dopĺňa takto: — v odseku 1 sa na konci pripája tento pododsek: „Ak sa karta vodiča poškodila, bola nesprávne použitá alebo ju vodič nemá, vodič: i) pri začatí cesty vytlačí všetky údaje o vozidle, ktoré riadi, a do tohto výtlačku uvedie: a) údaje, ktoré umožňujú identifikáciu vodiča (meno, číslo karty vodiča alebo vodičského preukazu vodiča), vrátane jeho podpisu; b) časy uvedené v odseku 3 druhej zarážke písm. b), c) a d). ii) po ukončení cesty vytlačí informácie týkajúce sa časov zaznamenaných záznamovým zariadením, zaznamená všetky časy inej práce, pohotovosti a čerpaného odpočinku od času vyhotovenia výtlačku na začiatku cesty, keď neboli zaznamenané tachografom, a na tomto dokumente vyznačí údaje, ktoré umožnia identifikáciu vodiča (meno, číslo karty vodiča alebo vodičského preukazu vodiča), vrátane podpisu vodiča.“; — odsek 2 druhý pododsek sa nahrádza takto: „Keď sa vodič nachádza mimo vozidla a v dôsledku toho nemôže používať zariadenie namontované vo vozidle, časové úseky uvedené v odseku 3 druhej zarážke písm. b), c) a d): i) v prípade vybavenia vozidla záznamovým zariadením podľa prílohy I sa zapíšu na záznamový list buď ručne, automatickým záznamom, alebo inými prostriedkami čitateľne a bez znečistenia listu, alebo ii) v prípade vybavenia vozidla záznamovým zariadením podľa prílohy I B sa zapíšu na kartu vodiča pomocou zariadenia na ručné zapisovanie, nachádzajúceho sa v záznamovom zariadení. Ak je vo vozidle vybavenom záznamovým zariadením podľa prílohy I B viac vodičov, títo zabezpečia, aby ich karty boli vložené do správneho slotu tachografu.“; — v odseku 3 sa písmená b) a c) nahrádzajú takto: „b) ‚iná práca’ je akákoľvek iná činnosť ako riadenie vozidla, ako je vymedzená v článku 3 písm. a) smernice Európskeho parlamentu a Rady 2002/15/ES z 11. marca 2002 o organizácii pracovného času osôb vykonávajúcich mobilné činnosti v cestnej doprave (12), ako aj každá práca vykonávaná pre rovnakého alebo iného zamestnávateľa v sektore dopravy alebo mimo neho, a musí sa zaznamenávať pod symbolom #; c) „pohotovosť“ vymedzená v článku 3 písm. b) smernice 2002/15/ES sa musí zaznamenávať pod symbolom #; — odsek 4 sa vypúšťa; — odsek 7 sa nahrádza takto: „7. a) Ak vodič vedie vozidlo vybavené záznamovým zariadením podľa prílohy I, musí, kedykoľvek o to inšpekčný úradník požiada, predložiť: i) záznamové listy za bežný týždeň a listy použité vodičom v predchádzajúcich 15 dňoch; ii) kartu vodiča, pokiaľ ju má, a iii) každý ručný záznam a výtlačok vytvorený počas bežného týždňa a predchádzajúcich 15 dní, ako to vyžaduje toto nariadenie a nariadenie (ES) č. ... (11). Od 1. januára 2008 sa však budú časy uvedené v bodoch i) a iii) vzťahovať na bežný deň a predchádzajúcich 28 dní. b) Ak vodič vedie vozidlo vybavené záznamovým zariadením podľa prílohy I B, musí, kedykoľvek o to inšpekčný úradník požiada, predložiť: i) kartu vodiča, ktorej je držiteľom; ii) každý ručný záznam a výtlačok vytvorený počas bežného týždňa a predchádzajúcich 15 dní, ako to vyžaduje toto nariadenie a nariadenie (ES) č. ... (13), a iii) záznamové listy zodpovedajúce rovnakému obdobiu, ako je uvedené v predchádzajúcom pododseku, počas ktorého viedol vozidlo vybavené záznamovým zariadením v súlade s prílohou I. Od 1. januára 2008 sa však budú obdobia uvedené v bode ii) vzťahovať na bežný deň a predchádzajúcich 28 dní. c) Oprávnený inšpekčný úradník môže skontrolovať dodržiavanie nariadenia (EHS) č. ... (13) analýzou záznamových listov, zobrazených alebo vytlačených údajov, ktoré zaznamenalo záznamové zariadenie, alebo kartu vodiča, a ak to nebude možné, tak analýzou akéhokoľvek podporného dokumentu, ktorý dokazuje nedodržanie ustanovení, ako sa stanovujú v článku 16 ods. 2 a 3.“